Общински съвет – Нова Загора



Глава първа

ОБЩИ ПОЛОЖЕНИЯ

Чл.1 Този правилник урежда правното положение, организацията и дейността на обществения посредник и неговия екип на територията на община Нова Загора, както и реда за приемане и разглеждане на жалби и сигнали, за извършване на проверка по инициатива на обществения посредник, за посредничество и за отправяне на предложения и препоръки.(реш. 321/2009)

Чл. 2. Общественият посредник се застъпва с предвидените в този правилник средства, когато с действие или бездействие се засягат или нарушават правата и свободите на гражданите от органите на местното самоуправление и местната администрация, както и от лицата, на които общинската администрация е възложила предоставянето на обществени услуги.
Чл. 3. (1) В своята дейност общественият посредник е независим и се подчинява само на Конституцията, законите и ратифицираните международни договори, по които Република България е страна, като се ръководи от личната си съвест и морал.

(2) Общественият посредник осъществява дейността си въз основа на този правилник за организацията и дейността му, който се приема с решение от Общинския съвет.

            (3) Общественият посредник съдейства за спазване правата и законните интереси  на гражданите пред органите на местното самоуправление и местната администрация и представя мотивирани предложения  за промяна на съществуващата практика на административното обслужване на гражданите.

            (4) Общественият посредник осъществява дейността си във взаимодействие с омбудсмана на Република България, при спазване на независимостта на двете институции

            (5) Общественият посредник взаимодейства с обществени посредници от други общини и може да членува в Националното сдружение на местните обществени посредници.(реш.321/2009)

Чл. 4. Дейността на обществения посредник е публична и е насочена към подобряване качеството на административните услуги и повишаване на правната култура на гражданите.(реш. 321/2009)

Чл. 5 
(1) (Изм. с Решение №211/26.09.24г.) При осъществяване на дейността си общественият посредник се подпомага от сътрудник. За заемането на тази длъжност се изисква лицето да притежава завършено виеше образование.           
 (2) Правомощията и изискванията на заемане на длъжността както и възнаграждението се определят от кмета на общината по предложение на обществения посредник. 

(3) Трудовият договор със сътрудника се сключва от кмета на общината по мотивирано предложение на обществения посредник

(4) Длъжността на сътрудника, съгласно единния класификатор на длъжностите в общинска администрация да бъде определена като старши специалист.

(5) Дейността на обществения посредник може да се подпомага от външни експерти и специалисти, които работят по граждански договор сключен с кмета на общината  или на обществени начала.

(6) Общественият посредник представя ежегодно в нормативно установените срокове план-сметка за необходимите средства, в които включва трудовите възнаграждения, социалните и здравните осигуровки, средствата за издръжка на офиса и други необходими разходи. План-сметката се включва в проекта за бюджет на общината и се утвърждава от общинския съвет.(реш.321/2009)

Чл. 6. Органите на местното самоуправление и местната администрация, юридическите лица и гражданите са длъжни да предоставят информация, поверена им по служба и да оказват съдействие на обществения посредник във връзка с жалбите и сигналите, които са изпратени до него.

Чл. 7 (1) Дейността на обществения посредник и неговия екип се финансира от общинския бюджет.

            (2) Председателят на Общински съвет подписва заповедите на обществения посредник за командировка, които са за сметка на бюджета на обществения посредник.(реш.321/2009)

Глава втора

ЗАЕМАНЕ НА ДЛЪЖНОСТ. ПРАВНО ПОЛОЖЕНИЕ.


Чл. 8. Общественият посредник се избира от Общинския съвет за срок от 4 години и може да бъде преизбиран на същата длъжност само за още един мандат. /изм. с Решение № 31/29.12.2011г./
Чл. 9 (1) Общинският съвет избира обществен посредник след проведена процедура по предварителен подбор на кандидатите.

    
(2) Процедурата по избор на обществен посредник се открива с решение на общинския съвет, което се обявява публично в електронните и печатните медии и се провежда в едномесечен срок от обявяването му.(реш.321/2009)

Чл. 10 (1) За обществен посредник може да бъде избран пълнолетен, неосъждан български гражданин, с постоянно местоживеене на територията на община Нова Загора, който притежава високи морални качества и има завършено висше образование с минимална образователна степен „бакалавър” и минимум пет години общ трудов стаж.

(2)  За участие в процедурата по избор на обществен посредник кандидатите представят:

1. заявление;

2. автобиография;

3. свидетелство за съдимост;

4. копие от трудова/служебна книжка или документ, удостоверяващ трудовия стаж;

5. копие от диплома за висше образование;

6. декларация за липса на обстоятелства, свързани с несъвместимост по чл. 14 от този правилник;

7. (Отменена с Реш. №211/26.09.2024г.)
Чл. 10А /отменен с Решение № 31/29.12.2011 г./

Чл. 10 А.  /изм. с Решение № 31/29.12.2011г./
 (1) Общинският съвет създава временна комисия за предварителен подбор на кандидатите за обществен посредник и одобрява критериите за подбор.

       (2) (Изменена с Реш.№211/26.09.2024г.)  Временната комисия за подбор на кандидати за обществен посредник се състои от: 

1.   трима общински съветници, избрани от състава на общинския съвет;

2. един представител, посочен от юридически лица с нестопанска цел (сдружения и фондации), действащи на територията на общината;

3. един представител на медии.
      
(3) Предложения за членове на временната комисия могат да се внасят до председателя на общинския съвет от:

1. общински съветници;

2. юридически лица с нестопанска цел, които работят на територията на общината;

3. местни медии.

      
(4) Предложенията по ал. 3 се правят в 14-дневен срок от приемането на решението по чл. 9, ал. 2 от този правилник.

          
(5) Председателят на общинския съвет предлага за обсъждане и гласуване всички постъпили кандидатури за членове на временната комисия на следващото поред заседание на общинския съвет. На същото заседание общинският съвет гласува поименно за председател и членове на временната комисия.

Чл. 10 Б. (1) Кандидатите, отговарящи на изискванията по чл. 10 и представили документите по чл. 10, ал. 2 от този правилник се явяват на събеседване с временната комисия за подбор на кандидати за обществен посредник. 

(2) Временната комисия оценява всеки кандидат, съгласно приетите от общинския съвет критерии, за което се съставя протокол. Протоколът е валиден, ако е подписан от повече от половината от членовете на комисията.

Чл. 11 (1) Общинският съвет избира обществен посредник с тайно гласуване. избран е кандидатът, получил 2/3 от общия брой общински съветници.

(2) В случай, че при първото гласуване никой от кандидатите не е получил необходимото мнозинство, произвежда се второ гласуване, в което участват двамата кандидати, получили най-много гласове. при второто гласуване за избран се смята кандидатът, който е получил гласовете на 2/3 от общия брой общински съветници.(реш.321/2009)


Чл. 12. Общественият посредник встъпва в длъжност след полагане на следната клетва пред Общинския съвет: “Заклевам се в името на Република България да спазвам Конституцията и законите на страната и да защитавам правата на човека и основните свободи, като изпълнявам добросъвестно и безпристрастно правомощията си.”

Чл. 13. Изборът на обществен посредник се произвежда два месеца преди изтичането на срока по чл. 8. . /изм. с Решение № 31/29.12.2011г./

Чл. 14. .  /изм. с Решение № 31/29.12.2011г./
 (1) Длъжността на избрания за обществен посредник е несъвместима с:
1.длъжност в държавната или общинската администрация; 
2.длъжност по управление в търговско дружество или юридическо лице с нестопанска цел или кооперации;
З.членство в политическа партия или синдикална организация.
(2) Общественият посредник не може:
1.
да получава  възнаграждение за труд по друго трудово, служебно или
гражданско правоотношение;
2.
да извършва търговска дейност;
3. да бъде общински съветник; 
4. да извършва адвокатска дейност.
Чл. 15 /изм. с Решение № 31/29.12.2011г./  

(1). Правомощията на общественият посредник се прекратяват с изтичането на срока по чл. 8.
(2). Правомощията на общественият посредник се прекратяват предсрочно от Общинският съвет при:
1. Установяване на несъвместимост или неизбираемост;
2. Фактическа невъзможност да изпълнява правомощията си повече от шест месеца;
3. Влизане в сила на присъда за умишлено престъпление;
4.
Несправяне със задълженията си и при нарушаване на Конституцията и законите   на   страната   или   общоприетите   морални   правила   за   поведение   в обществото;
5. Оставка;
6. Смърт.
(3).Решението за предсрочно прекратяване на правомощията на обществения посредник по ал. 2, т. 1, 2 и 4 се приема от Общинския съвет с мнозинство 2/3 от общия брой общински съветници, по искане най-малко на една пета от общинските съветници, а основанията по ал. 2, т. 3, 5 и 6 се обявяват от председателя на Общинския съвет пред Общинския съвет.
(4). Общественият посредник има право да бъде изслушан от Общинския съвет в случаите по ал. 2, т. 1, т. 2, т. 4 и т. 5.
Чл. 16 В случаите на предсрочно прекратяване на мандата на обществения посредник, обществен посредник се избира в срок от един месец от влизането в сила на решението за прекратяване по чл. 15, ал. 2, т. 1, 2 или 4, или от обявяването по чл. 15, ал. 2, т. 3, 5 или 6. /изм. с Решение № 31/29.12.2011г./  
Чл. 17.(1) (изменена с Решение №325/27.02.2025г.) Общественият посредник получава месечно възнаграждение в размер на 80% от основното възнаграждението на кмета на общината и получава 1% допълнително трудово възнаграждение за прослужено време.

 (2) Общественият посредник не може да получава друго възнаграждение по трудово или служебно правоотношение.

Глава трета
ПРАВОМОЩИЯ И ОСНОВНИ ПРИНЦИПИ В ДЕЙНОСТТА НА 
ОБЩЕСТВЕНИЯ ПОСРЕДНИК


Чл. 18.(1) Общественият посредник:

1. приема и разглежда жалби и сигнали за нарушения на права и свободи от органите на местното самоуправление и местната администрация, както и от лицата, на които общинската администрация е възложила предоставянето на обществени услуги;

2. прави проверки по постъпилите жалби и сигнали;
3. отговаря писмено на лицето, което го е сезирало, в едномесечен срок, ако случаят изисква по-обстойна проверка, този срок е три месеца;

4. отправя предложения и препоръки за възстановяване на нарушените права и свободи пред съответните органи, техните администрации и лицата по т. 1;

5. посредничи между административните органи и засегнатите лица за преодоляване на допуснатите нарушения и примирява позициите им;

6. прави предложения и препоръки за отстраняване на причините и условията, които създават предпоставки за нарушения на правата и свободите;

7. уведомява Общинския съвет, ако прецени, че се налага тълкуване на приетите от него нормативни актове или тяхната противозаконност;

8. уведомява органите на прокуратурата, когато има данни за извършено престъпление от общ характер.

9. Отменена с Решение № 31/29.12.2011г./  
9.  изготвя и внася в общинския съвет отчет за изпълнение на предоставения му бюджет /изм.

      с   Решение № 31/29.12.2011г./  
10.  насочва гражданите да подават жалби до националния омбудсман, ако предметът им е от неговите правомощия.(реш.321/2009)
(2) Общественият посредник действа и по своя инициатива, когато констатира, че не се създават необходимите условия за защита на правата и свободите на гражданите.
(3) Общественият посредник може да възлага на сътрудника си  някои от своите правомощия.
(4) Общественият посредник уведомява писмено общинския съвет и кмета на общината за случаите на отказ за съдействие и предоставяне на информация при извършване на проверки по жалби и сигнали.

(5) Председателят на общинския съвет внася за разглеждане повдигнатите от обществения посредник въпроси, които се отнасят до провомощията на общински съвет на неговото следващо заседание.

Чл. 18 А (1) В своята дейност общественият посредник се ръководи от принципите на законност, независимост, справедливост, прозрачност, публичност, хуманност и толерантност.

 
(2)  Общественият посредник:

А. осигурява равни възможности на гражданите да защитят правата и законните си интереси, независимо от техния пол, раса, националност, етническа принадлежност, социален произход, възраст, материален статус, политически пристрастия или религиозни вярвания;

Б. проявява обективност към случая, като изслушва страните и им предоставя възможност за преразглеждане на позициите им и сключване на споразумение. (реш.321/2009)
Чл. 19.(1) Общественият посредник има право: /изм. с Решение № 31/29.12.2011г./  
1.на достъп до органите, техните администрации и лицата по чл. 2, включително и да присъства при обсъждане и вземане на решения от тях;
2.да иска и получава навременна, точна и пълна информация от органите, техните администрации и лицата по чл. 2;
З. да изразява публично мнение и становище, включително в средствата за массово осведомяване.
4. да присъства на заседанията на общински съвет и да изразява отношение по разглежданите въпроси, когато се засягат правата и свободите на гражданите
Чл. 20. Общественият посредник поддържа публичен регистър на постъпилите писмени и устни жалби и сигнали и тяхното движение.

Чл. 21.(1) Общественият посредник внася до 31 март всяка година ежегоден доклад за своята дейност в Общинския съвет.
(2) докладът съдържа информация за:

1. Постъпилите жалби и сигнали, по които проверките са приключили;

2. Случаите, когато намесата му е имала резултат;

3. Случаите, когато намесата му е останала без резултат и причините за това;

4. Направените предложения и препоръки, както и дали са били взети предвид;

5. Зачитането на правата на човека и основните свободи и ефективността на действащото законодателство в тази област;
6. Отчет за разходите;

7. Резюме.

(3) Докладът по ал. 1 е публичен.

(4) По искане на Общинския съвет или по своя инициатива, общественият посредник изготвя доклади по отделни случаи от неговата практика.

Чл. 22. Общественият посредник може да публикува доклада си в средствата за масово осведомяване и Интернет страницата на Община Нова Загора.
Чл. 22 А Правомощията на обществения посредник не се отнасят до Народното събрание, Президента, Конституционния съд, Висшия съдебен съвет, Сметната палата, съдебната власт, отношенията, свързани с националната сигурност, вътрешнослужебните отношения на органите на местната власт и местното самоуправление, приватизацията и дейността на дружествата с общинско имущество, въпроси от личния живот на гражданите, съдебни процедури.(реш.321/2009 г.)

Глава четвърта
ПОДАВАНЕ НА ЖАЛБИ И СИГНАЛИ


Чл. 23. Жалби и сигнали пред обществения посредник могат да подават физически лица без разлика на гражданство, пол, политическа принадлежност или религиозни убеждения.


Чл. 24.(1) Жалбите и сигналите могат да бъдат писмени или устни, подадени лично, по пощата или по друго традиционно средство за съобщение.

(2) Жалбите и сигналите се подават в свободна форма, като трябва да съдържат:

· трите имена и адреса на подателя, а по негово желание и други данни за връзка с него, като телефон, факс, адрес в Интернет;

· описание на нарушението;

· данни за времето, по което е извършено нарушението, мястото на което е извършено нарушението и за органите и/или лицата, за които подателят смята, че са извършили нарушението;

· информация за това, дали същият случай не е предмет на разглеждане от органите на досъдебното производство, съда или друга институция, включително и при търсене на обезщетение за причинени от нарушението вреди.


(3) Анонимни жалби и сигнали, както и такива за нарушения, извършени преди повече от две години, не се разглеждат.


(4) Ако жалбата е устна, се съставя протокол, в който се съдържа информацията, изискуема по ал. 2.

Чл. 25. Подаването на жалби пред обществения посредник е безплатно.


Чл. 26. Получените жалби и сигнали се вписват в регистъра по чл. 20. В регистъра се отбелязват и предприетите по всеки конкретен случай мерки и резултатът от тях.

Чл. 27. Органите и лицата по чл. 2, до които се отнасят становищата, предложенията и препоръките на обществения посредник, са длъжни да ги разгледат в 14-дневен срок и да уведомят обществения посредник за предприетите от тях мерки.

Глава пета

ПОСРЕДНИЧЕСТВО

Чл. 28. По всяко време при разглеждане на жалба или сигнал общественият посредник може да предложи посредничеството си за доброволно уреждане на случая между засегнатото лице и органа или лицето, срещу което е подадена жалбата или сигналът.


Чл. 29  По своя преценка общественият посредник осъществява посредничеството лично.


Чл. 30 (1) В случаите по чл. 34 общественият посредник отправя предложение за посредничество до подателя и органа или лицето, срещу което е подадена жалбата или сигналът.

                (2) В случай, че и двете страни приемат посредничеството, общественият посредник оказва всестранна помощ за преодоляване на конфликта (осъществяване на контакт, подпомагане в хода на евентуални преговори и други).  За целта той може да проведе без ограничение поредици от общи срещи с двете страни, а така също и индивидуални срещи с всяка от тях поотделно.

                (3) В хода на срещите на всеки етап общественият посредник изслушва становищата на страните и ги подпомага в процеса на преодоляване на различията с всички възможни средства, включително като им предлага формула за разрешаване на спора.

                (4) Общественият посредник може да разкрива на другата страна по спора информация, която е получил по време на индивидуална среща, само при наличие на изрично съгласие на страната, от която е получил информацията.

                (5) В случай на успешно уреждане на конфликта за резултатите от посредничеството се съставя протокол, който се подписва от двете страни и обществения посредник.

Глава шеста

ДЕЙСТВИЯ ПО ИНИЦИАТИВА НА ОБЩЕСТВЕНИЯ ПОСРЕДНИК

Чл. 31, (1) Общественият посредник може да предприеме действия по своя инициатива, когато констатира, че не се създават необходимите условия за защита на правата и свободите.  

              (2) Когато общественият посредник действа по собствена инициатива, той може да извършва проверки и относно нарушения, извършени преди повече от две години, но не повече от пет години.

              (3) Предприемането на действия от обществения посредник по негова инициатива се вписва в отделен раздел на регистъра на жалбите и сигналите.


Чл. 32. При извършването на проверка по инициатива на обществения посредник и приключването й се прилагат съответно правилата за проверката по жалба или сигнал.

Глава седма

ПРЕПОРЪКИ И ПРЕДЛОЖЕНИЯ

Чл. 33 В становището, с което приключва извършената проверка, когато намери за уместно, общественият посредник прави препоръки и предложения:

1.  за извършването или за преустановяване на извършването на определени административни действия;

2.  за възстановяване на нарушени права и свободи;

3.  за отстраняване на причините и условията, които създават предпоставки за нарушения на правата и свободите;

4.  за отстраняване на проявите на лошо администриране и за подобряване на работата на администрацията.

Чл. 34 (1) В 14-дневен срок от получаване на становището с препоръките и предложенията органът или лицето, до което то е изпратено, е длъжно да ги разгледа и да уведоми обществения посредник за предприетите мерки.

             (2) Ако не бъдат предприети мерки, общественият посредник оповестява публично своето становище и препоръки и назовава лицето или органа които не са ги изпълнили. Публичното обявяване се осъществява чрез местните или регионални медии от обществения посредник, публикуване на становището и препоръките на интернет страницата на Комисията и изпращане на становището и препоръките до Председателя на Общинския съвет.

Чл. 35 (1) Ако в резултат от извършена проверка общественият посредник установи, че определена нормативна разпоредба е причина или създава предпоставки за нарушения на правата и свободите, той може да отправи предложения и препоръки за отстраняването й.

              (2) Предложенията и препоръките за промени в нормативна разпоредба се изпращат до Председателя на Общинския съвет.

              (3) Предложенията и препоръките за промени в нормативна разпоредба и действията, предприети по тях, се вписват в регистъра на жалбите и сигналите и се включват в годишния доклад на обществения посредник.(реш.321/2009)

Глава осма(реш. 321/2009)
АДМИНИСТРАТИВНО НАКАЗАТЕЛНИ РАЗПОРЕДБИ


Чл. 36. (изменен с Решение №325/27.02.2025г.) Който възпрепятства обществения посредник да изпълни служебните си задължения, се наказва с глоба до 500 лв./256,64 евро, ако не подлежи на по-тежко наказание.


Чл. 37. (изменен с Решение №325/27.02.2025г.) Който не изпълни друго задължение, произтичащо от този правилник или от нормативен акт по прилагането му, се наказва с глоба до 300 лв./153,39 евро, ако не подлежи на по-тежко наказание.


Чл. 38. (изменен с Решение №325/27.02.2025г.) Който не изпълни друго задължение, произтичащо от този правилник или от нормативен акт по прилагането му, се наказва с глоба до 300 лв./153,39 евро, ако не подлежи на по-тежко наказание. 


Чл. 39. Административното наказание по чл. 28-30 се налага от Кмета на Община Нова Загора, Актът, с който се установява административното нарушение, се съставя от обществения посредник или от определено от него длъжностно лице и се изпраща на Кмета на Община Нова Загора.

Чл. 40. Административно наказателното производство се осъществява по реда на Закона за административните нарушения и наказания.

ДОПЪЛНИТЕЛНА РАЗПОРЕДБА


§ 1. По смисъла на този правилник:

1. “Обществени услуги са образователна, здравна, социална, водоснабдителна, канализационна, топлоснабдителна, електроснабдителна, пощенска, телекомуникационна, търговска дейност, дейности по охрана и по безопасност на движението, както и други подобни услуги, предоставяни за задоволяване на обществени потребности, по повод на чието предоставяне могат да се извършват административни услуги;
2. “Традиционно средство за съобщение” са писма, телефон, телеграф, телекс, факс и електронна поща.
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. В тримесечен срок от влизането в сила на този правилник Общинският съвет следва да избере обществен посредник.


§ 3. Изменения и допълнения в правилника се приемат с решение на общинския съвет.(реш.321/2009)

Правилникът е приет на основание чл. 21 а, ал. 3 от Закона за местното самоуправление и местната администрация и е променен с Решение № 132 от 23.07.2004 г. на Общински съвет Нова Загора; Решение № 663/20.07.2006 г.; Решение № 699/20.09.2006 г.; Решение № 29/28.12.2007 г.; Решение № 321 от 2009 г.; Решение № 31/29.12.2011 г. на ОбС Нова Загора, Решение № 211/ 26.09.2024г. и Решение №325/27.02.2025г.
ПРАВИЛНИК


ЗА ОРГАНИЗАЦИЯТА И ДЕЙНОСТТА НА


ОБЩЕСТВЕНИЯ ПОСРЕДНИК ПРИ ОБЩИНА НОВА ЗАГОРА

